ZAPISNIK
37. sjednice Vijeća Mjesnog odbora „Hrvatski narodni vladari”
održane u ponedjeljak 30. rujna 2024. u 17 sati u prostorijama Mjesnog odbora „Hrvatski narodni vladari”, Trg hrvatskih velikana 2/1

Nazočne članice Vijeća Mjesnog odbora „Hrvatski narodni vladari”: Anja Pletikosa, Tamara Bjažić Klarin, Jadranka Čučković i Vanja Mladineo.

Predsjednica Vijeća Anja Pletikosa pozdravlja sve nazočne i konstatira da je na sjednici prisutna većina članica Vijeća, čime su stečeni uvjeti za raspravu. 

Predsjednica Vijeća daje na raspravu zapisnik sa 36. sjednice održane 30. kolovoza 2024. godine. Vijeće bez rasprave jednoglasno prihvaća zapisnik.

Predsjednica Vijeća otvara raspravu o predloženom dnevnom redu 37. sjednice.

Prijedlog dnevnog reda:

[bookmark: _heading=h.gjdgxs]DNEVNI RED:

1. Plan potreba za aktivnostima, programima i projektima unapređenja kvalitete života
građana za 2025., donošenje zaključka
2. Inicijativa za postupkom izmjene područja i naziva mjesnih odbora, donošenje zaključka
3. Odluka o izmjeni Poslovnika o radu Vijeća Mjesnog odbora „Hrvatski narodni
vladari“, donošenje
4. Odluka o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska, donošenje zaključka
5. Komunalna problematika
6. Pitanja i prijedlozi


Prisutne članice Vijeća Mjesnog odbora „Hrvatski narodni vladari” jednoglasno donose predloženi dnevni red.


Ad 1. Plan potreba za aktivnostima, programima i projektima unapređenja kvalitete života građana za 2025., donošenje zaključka

Predsjednica Vijeća Anja Pletikosa izviještava članice Vijeća o sjajnoj suradnji na programu “Nek’ oživi dobri duh zagrebačkih kina” koji je inicirao Mjesni odbor „Pavao Šubić“ i koji se proveo u organizaciji s ukupno 8 mjesnih odbora i dvije gradske četvrti. Spominje se nastavak za iduću godinu. Članice Vijeća izražavaju zadovoljstvo zbog ovakvog dobrog odjeka u zajednici i zaključuju da i dogodine žele uložiti sredstva u takav program važan za stanare kvarta.

Nakon rasprave, Vijeće jednoglasno donosi

Z A K L J U Č A K

 o Planu potreba za aktivnostima, programima i projektima unapređenja kvalitete života građana 

	

1. Vijeće Mjesnog odbor „Hrvatski narodni vladari“ donosi Plan potreba za aktivnostima, programima i projektima unapređenja kvalitete života građana.

2. Vijeće Mjesnog odbora „Hrvatski narodni vladari“ predlaže da iz Proračuna Grada Zagreba za 2025. osigura iznos od 3.000,00 EUR za provođenje Plana potreba za aktivnostima, programima i projektima unapređenja kvalitete života građana.

3. Ovaj se zaključak dostavlja Gradskom uredu za mjesnu samoupravu, promet, civilnu zaštitu i sigurnost na daljnje postupanje.


Ad 2. Inicijativa za postupkom izmjene područja i naziva mjesnih odbora, donošenje zaključka
Predsjednica Pletikosa i potpredsjednica Mladineo izvještavaju ostale članice Vijeća o inicijativi te što bi ona značila za naš mjesni odbor. Konkretno, prijedlog je da se Mjesni odbor „Hrvatski narodni vladari“ spoji s Mjesnim odborima „Matka Laginje“, „Pavao Šubić“ i „Nadbiskup Antun Bauer“. 
Članica Vijeća Jadranka Čučković izražava protivljenje takvoj inicijativi, dok članica Vijeća Bjažić Klarin kaže da joj je nezgodno glasati o nečemu o čemu nema dovoljno podataka. 
Članice Vijeća slažu se da je nejasno kakve bi učinke spajanje imalo, jer Gradski ured za mjesnu samoupravu, promet, civilnu zaštitu i sigurnost nije dalo nikakve konkretne statističke ili druge podatke o inicijativi. 
Stoga članice Vijeća glasaju negativno o inicijativi spajanja mjesnih odbora u novi Mjesni odbor „Fra Grge Martić“.

Ad 3. Odluka o izmjeni Poslovnika o radu Vijeća Mjesnog odbora „Hrvatski narodni vladari“, donošenje
Članice Vijeća kratko razgovaraju o prijedlogu promjene poslovnika u segmentu rokova za sazivanje sjednice te se slažu da su prijedlozi realni i racionalni. 
Nakon kratke rasprave, Vijeće jednoglasno donosi

ODLUKU
o izmjeni Poslovnika o radu Vijeća Mjesnog odbora „Hrvatski narodni vladari“


Članak 1.

	U Poslovniku o radu Vijeća Mjesnog odbora „Hrvatski narodni vladari“, donesenog na 22. sjednici, 25. travnja 2023., u članku 40. stavak 2. mijenja se i glasi:
	„Poziv za sjednicu dostavlja se članovima Vijeća najkasnije tri dana prije održavanja sjednice, osim u slučajevima kada se odlučuje o izboru predsjednika i potpredsjednika Vijeća, mandatnim pitanjima, Financijskom planu, prioritetima za Plan komunalnih aktivnosti, Planu malih komunalnih akcija Mjesnog odbora i Planu potreba, kada se poziv za sjednicu dostavlja članovima Vijeća najkasnije sedam dana prije održavanja sjednice. 


Članak 2.

Ova odluka stupa na snagu osmoga dana od dana objave na oglasnoj ploči u sjedištu Mjesnog odbora.

Ad 4. Odluka o mjestima za trgovinu na malo izvan prodavaonica i tržnica na malo i
mjestima za ugostiteljsku djelatnost izvan tržnica koje se obavljaju u kioscima i
vanjskom izgledu kioska, donošenje zaključka

Članice Vijeća razmatraju odluku te zaključuju da su o navedenim mjestima iz odluke već raspravljale i dale negativan odgovor. Na predloženom mjestu godinama se nalazio kiosk, a u međuvremenu se otvorio veliki Tisak media te ne vide razlog da bi se 50 metara dalje otvarao još jedan isti sadržaj. 

Stoga članice Vijeća jednoglasno donose

ZAKLJUČAK

o Nacrtu prijedloga Odluke o izmjeni Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska


1. Vijeće Mjesnog odbora „Hrvatski narodni vladari“ daje negativno mišljenje na Nacrt prijedloga Odluke o izmjeni Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska.

2. Ovaj se zaključak dostavlja Vijeću Gradske četvrti Donji grad na daljnje postupanje.


Ad 5. Komunalna problematika
Članice Vijeća pričaju o nekoliko problema koji se čine kao krucijalni u kvartu. Prije svega, radi se o vrlo problematičnom Trgu hrvatskih velikana na kojem ne postoji nikakvo prometno signaliziranje, iako je zona prometovanja. Usto, problematične su i granitne ploče koje nikako da se na inicijativu Vijeća zamjene, jer ih nema na skladištu. Predsjednica podsjeća da su kompletno preuređenje toga trga predložili za Plan komunalnih aktivnosti u 2025. te govori da će na sljedećim koordinacijama inzistirati na sređivanju toga trga. Osim toga, članice Vijeća pričaju o odvozu smeća. Novi podzemni spremnici ugrađeni su na početku Martićeve i čekaju stavljanje u pogon. Time će prostor mjesnog odbora imati tri lokacije podzemnih spremnika.

Ad 6. Pitanja i prijedlozi
Članice Vijeća predlažu da turu po Hrvatskoj narodnoj banci iz Plana potreba realiziraju do kraja godine.

Sjednica završava u 17:45 sati.
Zapisnik vodila Anja Pletikosa

KLASA: 024-08/24-003/1979
URBROJ: 25-13-11-1/003-24-2
Zagreb, 30. rujna 2024.




Predsjednica Vijeća Mjesnog odbora
        „Hrvatski narodni vladari“

[bookmark: _GoBack]							                  Anja Pletikosa, v.r.

